hotchpotch/miracl-hf-unified huggingface dataset:
Ernst Alexander Homén
Ernst Alexander Homén (14. syyskuuta 1851 Pieksämäki – 12. joulukuuta 1926 Helsinki) oli Suomen neurologian perustaja. Hän kirjoitti ylioppilaaksi vuonna 1869 ja kouluttautui sitten patologiksi, mutta kiinnostui jo varhaisvaiheessa neuropatologiasta. Homénia pidetään myös kansainvälisesti merkittävänä neuropatologian uranuurtajana.
Hän opiskeli ja työskenteli Pariisissa ranskalaisen, merkittävän neurologin Jean-Martin Charcot´n johdolla vuosina 1882–1883 ja 1886.
Homén nimitettiin 1886 Helsingin yliopiston patologisen anatomian professoriksi. Hän muutti patologian laitoksen yhteydessä olleen vuodeosaston erityisesti neurologisille potilaille tarkoitetuksi tutkimus- ja hoitoyksiköksi. Neurologisia potilaita oli aikaisemmin hoidettu myös sisätautien ja psykiatrian poliklinikoilla. Homénin aikana ns. Uudella Klinikalla sijainneesta "Neuropatologisesta potilasosastosta" tuli Suomessa alan tärkein koulutuspaikka.
Homén piti tiiviisti yllä yhteyksiään ulkomaisiin neurologeihin osallistumalla alansa kokouksiin. Hän sai vuonna 1900 kunnian pitää opettajansa Jean-Martin Charcot´n muistopuheen kansainvälisessä lääkärikokouksessa, Pariisin Societé de Neurologie-seurassa.Hän perusti tieteellisen julkaisusarjan ""Arbeiten aus dem Pathologischen Institut der Universität Helsinki"",mikä oli pitkään Pohjoismaiden ainoa julkaisusarja lajityypissään. Oslon yliopisto nimitti hänet kunniatohtorikseen vuonna 1911. Homén jäi eläkkeelle vuonna 1917.
Opettajana ja luennoitsijana Homén oli pidetty ja innostava. Hänellä oli usein tapana ennen luentojen alkua ilmoittaa opiskelijoilleen,että hänet pitää keskeyttää jos innostuu rönsyilemään aiheestaan liikaa. Hän oli erittäin haluttu opinnäytetöiden ohjaajaksi. Hän ohjasi myös Christian Sibeliusta tämän tehdessä tohtorin väitöskirjaa.
Pat Lowther
Patricia Louise Lowther, o.s. Tinmuth (29. heinäkuuta 1935 – 1975) oli kanadalainen runoilija.
Lowther syntyi Brittiläisen Kolumbian Vancouverissa. 10-vuotiaana hänen kirjoittamansa runo julkaistiin "The Vancouver Sunissa". Ensimmäinen kokoelma oli vuonna 1968 julkaistu "This Difficult Flowring".
Lowtherin muita teoksia ovat mm. "The Age of the Bird" (1972), "Milk Stone" (1974) sekä "A Stone Diary" (1977). Viimeksi mainittu julkaistiin postuumisti, kuten "Final Instructions" (1980) ja "Time Capsule" (1997). Runoilija oli vuosina 1953–1957 naimisissa Bill Domphoussen kanssa. Parilla oli kaksi lasta, Katherine ja Alan.
Lowther katosi loppusyyskuusta 1975. Hänet löydettiin kolmen viikon kuluttua kuolleena. Murhasta tuomittiin kesäkuussa 1977 runoilijan toinen aviomies Roy (k. vankilassa 1985). Pari oli mennyt naimisiin vuonna 1963. Henkirikoksen motiivina olivat ilmeisesti avioliiton ulkopuolinen suhde sekä vaimon menestys runoilijana. Vuosittain jaetaan Pat Lowtherin muistopalkinto parhaasta kanadalaisen naiskirjailijan runoteoksesta.
Myös Lowtherin tytär Christine on julkaissut runoja.
Petros-setä ja Goldbachin hypoteesi
Petros-setä ja Goldbachin hypoteesi () on kreikkalaisen matemaatikon Apóstolos Doxiádiksen vuonna 1992 kirjoittama romaani, jossa seurataan nuoren miehen suhtautumista setäänsä, joka on yrittänyt vuosia todistaa Goldbachin konjektuurin, jonka mukaan jokainen kahta suurempi parillinen luku voidaan esittää kahden alkuluvun summana. Vuonna 2000 ilmestyi kirjailijan oma englanninnos. Romaani on ollut kansainvälinen menestys ja käännetty 25 kielelle.
Kirjan henkilöitä ovat muun muassa matemaatikot G. H. Hardy, Kurt Gödel ja Srinivasa Ramanujan.
Mainostemppuna kirjan julkaisijat ilmoittivat antavansa miljoona Yhdysvaltain dollaria sille, joka todistaisi Goldbachin konjektuurin kahden vuoden sisällä kirjan julkaisemisesta. Palkkio jäi lunastamatta ongelman vaikeuden vuoksi, ja konjektuuri on yhä todistamatta.
Michael Brecker
Michael Brecker (29. maaliskuuta 1949 – 13. tammikuuta 2007) oli yhdysvaltalainen jazz-saksofonisti. Hän voitti säveltäjänä ja esittäjänä yhteensä 11 Grammya.
Brecker syntyi Philadelphiassa, Pennsylvaniassa, ja hänen isänsä soitti pianoa. Hän opiskeli klarinetinsoittoa, mutta siirtyi alttosaksofoniin ja valitsi sittemmin pääsoittimekseen tenorisaksofonin.
Brecker muutti New Yorkiin vuonna 1970. Hän levytti mm. Columbia Recordsille yhtyeessä Dreams. Hänen yhteistyökumppaneihinsa lukeutuivat James Taylor, Paul Simon, Art Garfunkel, Steely Dan, Donald Fagen, Pat Metheny, Dire Straits, Jaco Pastorius, John Lennon, Charles Mingus, Chick Corea, Horace Silver, Parliament, James Brown ja Joni Mitchell. Hän myös soitti Frank Zappan livelevyllä "Zappa in New York".
Breckerin ensimmäinen sooloalbumi julkaistiin vuonna 1987. Hänellä todettiin vuonna 2005 myelodyspastinen oireyhtymä, joka aiheutti hänen kuolemisensa leukemiaan tammikuussa 2007. Kampanjasta huolimatta hänelle ei ollut löydetty sopivaa luuytimen luovuttajaa. Breckerin hautajaiset pidettiin 15. tammikuuta. Hän oli esiintynyt Suomessa yli kymmenen kertaa, ja hänet nähtiin maassa viimeisen kerran vuoden 2002 Pori Jazzeilla.
"(kolmen ensimmäisen levyn aikaan yhtye käytti nimeä Steps)"
Finn Trio
Finn Trio, myöhemmin Finntrio, oli 1960-luvulla perustettu suomalainen folk-yhtye, jonka alkuperäiset jäsenet olivat Vesa Nuotio (s. 1941), Pertti Reponen (1941–1998) ja Tapio Kyöstilä (1939–2015).
Nuotio ja Reponen tapasivat toisensa syksyllä 1962 Yleisradion tarkkailijakursseilla. Yleisradiossa he tutustuivat Kyöstilään ja todettuaan äänensä sointuvan hyvin yhteen he aloittivat harjoittelun, jossa heitä usein auttoi Nuotion isä Auvo Nuotio. Pertsan ensimmäiset sanoitukset olivat suomennoksia Peter, Paul & Maryn kappaleista.
Ensisingle käsitti Reposen suomentamat kappaleet "Muukalainen" / "Tuhma Dolly", joista jälkimmäinen oli menestyksekkäämpi. Yhtyeen ensiesiintyminen tapahtui 1.4.1964 television "Nuorten tanssihetki" -ohjelmassa ja ensimmäinen keikka pari viikkoa myöhemmin. Seuraava single oli "Tuulelta vastauksen saan" / "Matkaan matkaan".
Kun Reponen jätti yhtyeen vuoden 1964 syksyllä siirryttyään Hootenanny Trioon tuli oitis tilalle Raimo Hakanen. Samoihin aikoihin yhtye lyhensi nimensä muotoon Finntrio.
Vuonna 1965 syntyi yhtyeen suurin hitti, "Ei koskaan selvinpäin". Pian ilmestyi myös yhtyeen ensimmäinen LP-levy.
Vuonna 1968 syntyneen "Kai vielä katsoa saan" -kappaleen jälkeen alkoivat levytykset saada iskelmällisemmän sävyn vaikkakin 1970-luvun "Syksyn Sävel" -kappaleissa "Mitä tästä seuraa" ja "Rökäleitä, mökäleitä kerrassaan" saattoi kuulla yhtyeen varsin omaperäisen otteen musiikkiin. Vuonna 1976 Raimo Hakanen lähti yhtyeestä ja tilalle tuli Tuomo Tanska.
Suomen Euroviisukarsintoihin Finntrio otti osaa vuonna 1977 kappaleella "Illalla, sillalla".
Yhtye esiintyi myös ulkomailla, kuten entisessä Itä-Saksassa, Virossa ja Itävallassa. Suomen televisiossa heillä oli oma show-ohjelma vuosina 1968, 1974 ja 1979.
Vuonna 1978 ilmestyi albumi "Kyllä maalla on mukavaa", jolla esiintyi Tapion ja Vesan kanssa Hannu Karlsson entisestä Pihasoittajat-yhtyeestä. Seuraavana vuonna yhtyeeseen liittyivät Sakari Virkki ja Leif Lindberg.
Syksyllä 1979 Vesa Nuotio ja Hannu Karlsson sekä Cumuluksesta eronnut Petri Hohenthal perustivat uuden yhtyeen, Alan Miehet.
Finntrioa rupesi vetämään Tapio Kyöstilä. Vuonna 1985 siihen liittyi vielä Stig-Olof Sandberg.
Tapio Kyöstilä lauloi "Vuosaaren Mieslaulajat" -kuorossa jäätyään eläkkeelle TV1:n äänisuunnittelijan tehtävästään. Vesa Nuotio on tehnyt runsaasti tv-töitä ja laulanut edelleen Alan Miehissä ja Kivikasvoissa.
Mühlenkopfschanze
Mühlenkopfschanze (myös Große Mühlenkopfschanze) on hyppyrimäki Willingenissä Saksassa.
Große Mühlenkopfschanze on maailman suurin suurmäki HS-pisteeltään ja siitä on hypätty kolmanneksi pisimmälle maailman suurmäistä. Siellä järjestetään vuosittain mäkihypyn maailmancupin osakilpailuja. Viime vuosina Willingenin lauantaikilpailu on käyty joukkuekilpailuna.
Mühlenkopfschanzet rakennettiin vuonna 1951 Stryckin kylään Mühlenkopf -vuoren rinteelle. Vuonna 2000 normaalimäki purettiin ja suurmäen vauhtimäki uusittiin kokanaan. Uudessa tornissa on lasiseinäinen hissi ja lämmittelyhuone, tornin nimeksi tuli Adlerhorst. Remontin yhteydessä rakennettiin myös funikulaari mäen juurelta tornin juurelle, uudet katsomot ja remontoitiin ja laajennettiin toiminnalisia rakennuksia.
FIS vaati maailmancup kilpailuiden järjestämiseen uuden tuomaritornin ja pysyvän valaistuksen hyppyrimäkeen vuoden 2013 loppuun mennessä. Turvatakseen maailmancup isännyyden, SC Willingen aloitti varainkeruun marraskuussa 2011 täyttääkseen FIS:n vaatimukset. Vuonna 2013 tuomaritorni uusittiin ja hyppyrimäkeen asennettiin valaistus.
Mühlenkopfschanzen mäkiennätyksen hyppäsi Janne Ahonen keväällä 2005. Ennätykseksi kirjattiin 152 metriä, mutta hyppy oli luultavasti vielä pidempi, sillä hyppyjen pituuden tarkistava laitteisto ei riittänyt pidempiin hyppyihin. Hypylle mitattiin alun perin pituudeksi 155,5 metriä.
Virallisen mäkiennätyksen 152,0 metriä ovat hypänneet Janne Ahonen ja Jurij Tepeš.
Naisten mäkiennätyksen 146,0 metriä on hypännyt Ulrike Gräßler.
Nousevan auringon Kajo
Nousevan auringon Kajo on kymmenosainen, Yle TV2:lla esitetty televisiosarja, jossa Markus Kajo vierailee Japanissa tutkien sen erikoisuuksia. Sarjaa esitettiin kesällä 2006 ja se uusittiin kesällä 2007. Sarjan kymmenes jakso on kielletty alle 18-vuotiailta, minkä vuoksi dokumentti usein virheellisesti mainitaan yhdeksänosaiseksi.
Husky Rescue
Husky Rescue on suomalainen popyhtye. Musiikinteosta vastaa pääasiassa Marko Nyberg.
Yhtyeen kappale "New Light of Tomorrow" on soinut yhdysvaltalaisessa televisiosarja "Sopranosissa" ja brittiläisessä Top gear- auto-ohjelmassa. Pete Riskin ohjaama musiikkivideo samaisesta kappaleesta voitti parhaan musiikkivideon tittelin Muuvi-gaalassa vuonna 2005.
Elokuussa 2010 laulaja Reeta-Leena Vestman ilmoitti jättävänsä yhtyeen jatkaakseen opintojaan Lontoossa. Joulukuussa 2011 Husky Rescue julkaisi uuden kokoonpanonsa. Laulajaksi tuli Johanna Kalén ja kitaristiksi Antony Bentley.
Judith Barsi
Judith Eva Barsi (6. kesäkuuta 1978 – 25. heinäkuuta 1988) oli yhdysvaltalainen lapsinäyttelijä. Hänen tunnetuimmat roolinsa olivat ääniroolit Don Bluthin animaatioelokuvissa "Maa aikojen alussa" (1988) ja "Kaikenkarvainen Charlie" (1989). Barsi kuoli perhesurman uhrina ennen elokuvien valmistumista.
Barsin vanhemmat olivat unkarilaiset maahanmuuttajat Jozsef Barsi ja Maria Benko, jotka olivat paenneet Unkarista vuoden 1956 kansannousun kukistamisen jälkeen ja asettuneet Los Angelesiin. Äiti toivoi tyttärestään näyttelijää, ja kykyjenetsijä löysikin Judithin viisivuotiaana. Hän esiintyi yli 70 mainoksessa ja pääsi pian elokuviinkin. Vaikka Barsi syntyi Yhdysvalloissa, hän puhui sujuvasti myös unkarin kieltä. Hän harrasti uintia.
Barsin isä oli työtön ja pahoin alkoholisoitunut. Judithin uran ollessa nousussa, isä uhkasi jatkuvasti tappaa itsensä, Judithin sekä vaimonsa. Jozsefin alkoholismi paheni, ja hän sai kolme erillistä pidätystä rattijuoppoudesta. Lopulta joulukuussa 1986 Maria ilmoitti uhkauksista ja fyysisestä väkivallasta poliisille. Kun poliisi ei löytänyt näkyviä merkkejä väkivallasta, Maria päätti olla nostamatta syytettä Jozsefia vastaan. Tapahtuman jälkeen Jozsef lopetti juomisen, mutta jatkoi uhkailua käyttää henkistä sekä fyysistä väkivaltaa. Hän myös uhkasi viiltää vaimonsa ja tyttärensä kurkut auki ja polttaa heidän talonsa. Myös isän hyväksikäytön takia Judithista tuli vähitellen ylipainoinen. Lopulta hän ampui tyttärensä ja vaimonsa kun nämä olivat nukkumassa, poltti ruumiit ja tappoi lopulta itsensä heinäkuussa 1988.
Barsin hautakiveen on kirjoitettu sanat ”Yep! Yep! Yep!”, joita hänen "Maa aikojen alussa" -elokuvassa esittämänsä hahmo Alli ("Ducky") useasti toisteli.
Metsäkastikka
Metsäkastikka ("Calamagrostis arundinacea") on Euroopassa ja Pohjois-Aasiassa laajalle levinnyt tuuhea heinäkasvi. Suomessa laji on yleinen.
Metsäkastikka on voimakaskasvuinen heinä, joka kasvaa suurina mättäinä. Se kasvaa 80–150 cm korkeaksi, ja säilyy tuleentuneena pystyssä ainakin lumen tuloon asti. Korsi on kaksi- tai kolminivelinen ja haaraton. Lehti on 4–6 mm leveä, pehmeä, litteä ja päältä harvakarvainen. Lehden tupen ja lehtilavan rajakohta on alta keskisuonta lukuun ottamatta karvainen. Metsäkastikan kukinto on 10–20 cm pitkä, kapea röyhy. Röyhyn väri vaihtelee vaaleanvihreästä punertavan- tai sinertävänvihreään. Kaleet ovat 4–6 mm pitkiä mutta keskenään eripituisia. Helpeet ovat kaleita hieman lyhyempiä. Vihne ulottuu hieman kaleitten kärjen ulkopuolelle ja on kuivana polvekas. Metsäkastikka kukkii heinäkuussa.
Metsäkastikka lisääntyy suvullisesti ja on tuulipölytteinen. Se leviää myös rönsyjen avulla.
Metsäkastikkaa tavataan laajalla alueella Pohjois-, Keski- ja Itä-Euroopassa sekä Venäjällä Itä-Siperiaan asti. Laji on yleinen myös Kaukasuksella. Suomessa metsäkastikkaa tavataan yleisesti Oulun–Kemin korkeudelle saakka, joskin laji puuttuu lähes kokonaan Pohjanmaalta. Laji on Suomen metsien toiseksi yleisin heinäkasvi metsälauhan ("Deschampsia flexuosa") jälkeen.
Metsäkastikka viihtyy tuoreissa ja lehtomaisissa kangasmetsissä, lehdoissa, kallionliepeillä ja kulo- ja hakkuuaukioilla. Hakkuuaukioilla tiheät metsäkastikkakasvustot voivat haitata metsän uudistamista.
Metsäkastikan ja hietakastikan risteytys koristekastikka ("Calamagrostis" x "acutiflora") on suosittu puutarhakasvi. Entisaikaan metsäkastikan röyhyä on käytetty piipunrassina ainakin Ruotsissa, josta laji lienee saanut ruotsinkielisen nimensä piprör.
Lungtok Gyatso
Lungtok Gyatso (20. tammikuuta 1806 – 26. maaliskuuta 1815) oli Tiibetin yhdeksäs dalai-lama.
Dan Chokhorin kylässä syntynyt Lungtok tunnistettiin dalai-laman reinkarnaatioksi 1807. Hänet siirrettiin juhlamenoin Lhasaan. Nimensä Lungtok Gyatso sai Panchen Lamalta.
Lungtok kuoli 9-vuotiaana keuhkokuumeeseen, jolloin häntä seurasi Tsultrim Gyatso. Hänen edeltäjänsä oli ollut Jamphel Gyatso. Lungtok oli kuollessaan kaikkein nuorin dalai-lama.
Metsälauha
Metsälauha ("Deschampsia flexuosa") on laajalle levinnyt metsissä ja hakkuuaukioilla kasvava hento tuulipölytteinen heinäkasvi. Se on yksi Suomen tavallisimmista heinistä.
Monivuotinen metsälauha kasvaa löyhinä, pyöreinä mättäinä, jotka ovat matalampia kuin samantyyppisillä alueilla viihtyvän metsäkastikan tuppaat. Metsälauhan kukkiva korsi kasvaa 30–70 cm korkeaksi. Sen varsi on alkukesästä selvästi tiilenpunainen, ylöspäin tummeneva, mutta tuleentuu syksyä kohti oljenkeltaiseksi. Vihreät, rihmamaiset lehdet ovat rentoina lähellä maanpintaa. Röyhy on harva, kevyen harsomainen. Kellertävän sinipunaisia tähkylöitä kannattelevat kukinnon haarat ovat hiuksenohuet, mikä luo vaikutelman ilmassa leijuvasta siemenpölystä. Näiden haarojen mutkaisuus on yksi metsälauhan tuntomerkeistä, jolla sen voi erottaa sukulaislajeistaan. Metsälauha kukkii kesä-heinäkuussa.
Metsälauha lisääntyy sekä siemenistä että kasvullisesti. Kukkiminen ja siementuotanto on runsainta aurinkoisilla kasvupaikoilla, varjoisissa paikoissa metsälauha ei kuki lainkaan mutta leviää silti kasvullisesti.
Metsälauha kasvaa lähes koko Euroopassa aivan itäisimpiä osia lukuun ottamatta, Japanissa, Grönlannissa sekä Pohjois-Amerikan itäosassa. Lajia tavataan myös eteläisellä pallonpuoliskolla Etelä-Amerikan eteläosissa.
Metsälauha on yksi tavallisimmista heinistä Suomessa ja sitä tavataan koko maassa.
Metsälauha viihtyy valoisissa paikoissa, kuten hakkuuaukeilla, tuoreissa ja kuivahkoissa kangasmetsissä, kallioilla, poluilla, pientareilla ja kedoilla. Maaperä lajin kasvupaikoilla on yleensä hapan ja se välttää kalkkipitoisia kasvupaikkoja. Se sietää hyvin ilman epäpuhtauksia ja varsinkin raskasmetalleja. Länsi-Euroopassa metsälauha onkin runsastunut herkimpien lajien taantuessa pitkään jatkuneiden typpilaskeumien takia.
Metsälauha on jäkälän ja lupon ohella talviaikaan tärkeä ravinto poroille.
6 Sigma
6 Sigma (yleisemmin Six Sigma) on tilastotieteeseen perustuva laatujohtamisen työkalu. Perusajatus on, että prosessin virheitä on pystyttävä mittaamaan, ennen kuin sitä voi kehittää systemaattisesti. 6 Sigmassa siis mitataan virheiden määrää ja selvitetään systemaattisesti, kuinka niitä voidaan poistaa. 6 Sigman kehittäjinä pidetään Mikel Harrya ja Jack Welchiä. Jack Welch tunnetaan General Electricin entisenä johtajana. Menetelmän juuret ovat 1980-luvulta, mutta se yleistyi vasta 2000-luvulla.
Virheet pyritään poistamaan ensin pienentämällä hajontaa tai vaihtelua. Kun hajonta on pieni, on prosessi hallittavissa. Tämän jälkeen jatketaan mittausarvojen analysointia, ja kun arvo poikkeaa kontrollirajoista, siihen johtanut tilanne analysoidaan. Erityis- (special causes) ja satunnaissyyt (common causes) on siis erotettava toisistaan tilastollisilla menetelmillä. 6 Sigma -menetelmä kohdistaa huomion satunnaissyihin ja -ongelmiin.
Prosessinkehitystä varten määritellään, mikä on kriittistä asiakkaalle ja yritykselle, ja kehittämistä varten perustetaan muutosprojekti. 6 Sigmaan kuuluvat eritasoiset prosessinkehityksen ammattilaiset, esimerkiksi Black Belt. Vyön väri kuvaa 6 Sigman ammatti- ja koulutustasoa. Black Belt hallitsee tilastolliset menetelmät ja muutosprojektin johtamisen.
"Design for Six Sigma" tarkoittaa sitä, että suunnitellaan asia (esimerkiksi tuote) niin, että se täyttää asiakkaan tarpeet ja huomioi prosessin kyvykkyyden. QFD:tä käytetään yleisesti Design for Six Sigman osana.
Korah
Korah, vanhoissa Raamatun käännöksissä Koorah tai Kora, on kahden Vanhan testamentin henkilön nimi. Ensimmäisessä Mooseksen kirjassa Korah oli Esaun ja Oholibaman poika (1 Moos. 36:5), joka taisteli Israelia vastaan ja sai Jumalan vihan päälleen (Mal. 1:3). Toisessa Mooseksen kirjassa Korah oli Jisharin poika (2. Moos. 6:21), joka kapinoi Moosesta vastaan. Näiden ansiosta nimestä Korah on tullut konnamaisten hahmojen nimi. Psalmeista yksitoista on koorahilaisten sukujen virsiä.
Juustopunkki
Juustopunkki ("Tyrolichus casei") on mätäpunkkeihin ("Acaridae") kuuluva punkki.
Juustopunkkia esiintyy yleisesti varastoidussa ruoassa,
pääasiassa juustossa, jyvissä ja jauhoissa. Ne tulevat toimeen myös lihassa ja kuolleessa kasvillisuuden hajotessa syntyneessä eloperäisessä aineessa. Ne kuitenkin suosivat juustoa. Juustopunkit elävät vanhassa juustossa murentaen sen jauhoksi. Juustopunkit elävät 15–18 päivää. Niiden ideaaliset olosuhteet ovat lämpötilan ollessa 23 °C ja ilmankosteuden ollessa 87 %.
Juustopunkkeja lisätään Altenburger-, Milbenkäse-, ja Mimolette-juustoihin kirpeän maun aikaansaamiseksi. Juustot, joissa juustopunkkeja esiintyy tuoksuvat minttumaiselle ja niissä on hienoa harmaata pölyä, joka koostuu punkkien tyhjistä kuorista, punkkien jäänteistä ja niiden ulosteista. Suomessa juustoissa ei sallita eläimiä eikä niiden osia , ja juustopunkki luokitellaankin täällä elintarviketuholaiseksi.
Juustopunkit voivat aiheuttaa allergista ihottumaa, "dermatitista". Ne voivat altistaa astmalle ja pölyallergialle.
Koko 0,45–0,7 mm pitkä, naaras on koirasta suurempi. Juustopunkin ruumis on valkoinen ja niiden jalat ovat ruskeat. Eri Tyroclichus-lajit erotetaan toisistaan jalkojen sukasten määrästä.
Dps
Dps on bakteereissa esiintyvä proteiiniperhe. Dps on lyhenne englannista: DNA-binding protein from starved cells eli DNA:han sitoutuva nälkiintyneiden solujen proteiini. Nimensä mukaisesti osa Dps-proteiineista sitoutuu DNA:han. Dps-proteiinit suojaavat bakteeria stressitilanteissa muodostamalla DNA:n ympärille suojaavan rakenteen ja/tai sitomalla itseensä rautaa.
Vapaa rauta muodostaa solussa haitallisia reaktiivisia happiyhdisteitä reagoidessaan vetyperoksidin kanssa. Esimerkiksi hydroksyyliradikaali syntyy niin kutsutussa Fenton-reaktiossa:
Fe + HO → Fe + OH· + OH
Hapellisessa ympäristössä elävä solu ei voi välttyä vetyperoksidilta. Myös rauta on miltei kaikille eliöille välttämätön alkuaine, sillä se on tärkeä osa muun muassa hengitysketjua. Nämä kaksi, vetyperoksidi ja rauta yhdessä kuitenkin muodostavat solulle uhan. Niinpä vetyperoksidista pyritään pääsemään eroon ja rautaa varastoidaan muun muassa ferritiineihin ja Dps-proteiineihin.
Dps-proteiinit koostuvat 12 samanlaisesta alayksiköstä. Kukin alayksikkö muodostuu neljästä α-kierteestä. Keskellä on ontto ydin, johon rauta (rautaa sitovissa perheenjäsenissä) varastoituu. Rauta siirtyy ytimeen proteiinin pinnalla sijaitsevien aukkojen kautta. Matkalla ytimeen kahdenarvoinen rauta (Fe) hapettuu kolmenarvoiseksi (Fe).
Dps-proteiinien rakenne muistuttaa lähes kaikissa eliöissä esiintyvien ferritiinien rakennetta. Ferritiinit varastoivat rautaa, jota niihin mahtuu enemmän, sillä ferritiinit koostuvat 24 alayksiköstä. Ferritiinien rautaa sitova aktiivinen keskus poikkeaa kuitenkin Dps-proteiinien aktiivisesta keskuksesta.
Dps-proteiineja esiintyy laajalti bakteereissa. Niitä on löydetty mm. maitohappobakteereista sekä arkkibakteereista. Erityisen tärkeitä Dps-proteiinit ovat niille streptokokeille, joilla ei ole ferritiinejä eikä tärkeitä vetyperoksidia hajottavia entsyymejä.
Osa Dps-proteiineista kantaa Dps-nimeä, kuten E. coli Dps (EcDps). Osalla perheenjäsenistä nimi voi olla harhaanjohtava kuten helikobakteerilla, jonka Dps-proteiinista käytetään nimeä neutrofiilejä aktivoiva proteiini NapA. "Streptococcus mutans" -bakteerin Dps-proteiinin nimi puolestaan on Dpr (Dps-like peroxide resistance protein, Dps:n kaltainen peroksidiresistanssiproteiini). Nimet juontuvat ajalta, jolloin Dps-proteiinien tutkimus oli nuorta, eikä Dps-perhettä ollut vielä nimetty.
Sitomalla rautaa Dps-proteiinit auttavat solua sietämään vetyperoksidia. Esimerkiksi valkosolut tai toiset bakteerit saattavat yrittää tuhota bakteereja vetyperoksidin avulla, jolloin korkeasta vetyperoksidinsietokyvystä on etua.
Yamamoto, Y.,Higuchi, M., Poole, L.B., ja Kamio, Y. (2000) Role of the dpr product in oxygen tolerance in Streptococcus mutans. J Bacteriol 183: 3740-3747
Kauko, A., Pulliainen, A.T., Haataja, S., Meyer-Klaucke, W., Finne, J., Papageorgiou, A. (2006) Iron incormporation in Streptococcus suis Dps-like peroxidase center and leads to the formation of a ferrihydrite-like core. J Mol Biol 364: 97-109
Dylan Moran
Dylan Moran (s. 3. marraskuuta 1971) on irlantilainen koomikko, käsikirjoittaja ja näyttelijä. Hänen tunnetuin työnsä on Bafta-palkittu televisiosarja "Kirjava joukko" (2000–2004), jonka hän käsikirjoitti ja jossa hän näytteli yhtä pääosista.
Moran keskeytti opintonsa 16-vuotiaana ja vietti neljä työtöntä vuotta juopotellen ja kirjoittaen huonoja runoja. 20-vuotiaana hän ryhtyi kuitenkin työstämään komediaa. Moran kirjoitti vuosina 1995–1996 viikottaista kolumnia The Irish Timesiin. Vuonna 1998 Dylan Moran sai ison roolin televisiosarjassa "How Do You Want Me?" Seuraavana vuonna hän esiintyi pienessä roolissa elokuvassa "Notting Hill".
Lamia (mytologia)
Lamia () on kreikkalaisessa mytologiassa Poseidonin ja Libyan tytär, johon Zeus ihastui. Mustasukkainen Hera sai kuitenkin vihiä asiasta, ja ryösti tämän lapset. Epätoivoisena ja kostonhimoisena Lamia alkoi siepata muiden lapsia, jonka jälkeen hän murhasi nämä. Toiminnan julmuus muutti hänet kammottavan näköiseksi ja muotonsa vääristyneiksi — "lamia" tarkoittaa suurta haita tai vaihtoehtoisesti ruokatorvea, joten on oletettavaa, että Lamian muodot muuttuivat isokitaisen pedon kaltaisiksi. Syystä, jota ei ole tarkemmin selitetty, Zeus antoi hänelle kyvyn poistaa ja asetella takaisin omat silmänsä.
Lamian lapsista on osittain ristiriitaista tietoa. Skylla on mainittu hänen lapsekseen, mutta toisaalta tälle on nimetty muitakin vanhempia. Zeuksen kanssa hänen kerrottiin saaneen pojan nimeltään Akhilleus ja tyttären nimeltään Sibylla.
Myöhemmässä antiikin kirjallisuudessa lamia-termi muuttui monikkoon. Sana tarkoitti kauniin neidon muodon ottaneita henkiolentoja, jotka viettelivät nuorukaisia päästäkseen sitten nauttimaan näiden tuoreesta lihasta ja verestä. Nämä lamiat voidaan luokitella kuuluvaksi empusoihin. Omalla tavallaan kyse olikin siis antiikin ajan vampyyreista ja succubuksista.
Reto Ziegler
Reto Ziegler (s. 16. tammikuuta 1986 Geneve, Sveitsi) on sveitsiläinen jalkapalloilija, joka edustaa Sveitsin pääsarjassa pelaavaa FC Sionia. Hän on pelipaikaltaan vasen laitapuolustaja, mutta hän on pelannut myös hyökkäävämmässä roolissa vasempana linkkinä.
Ziegler pelasi juniorivuosinaan Servettessa ja Lausanne-Sportissa, ennen kuin siirtyi Sveitsin suurimpaan seuraan Grasshopperiin. Kahden Zürichissa vietetyn kauden jälkeen hänet myytiin Tottenhamiin.
Tottenhamissa Ziegler ei koskaan murtautunut kunnolla edustusjoukkueen pelaavaan kokoonpanoon vaan hän pelaili lainasopimuksilla saksalaisessa Hamburger SV:ssa, valioliigaseura Wiganissa ja italialaisessa UC Sampdoriassa, jonne hänet lopulta kaupattiin lainasopimuksen loputtua heinäkuussa 2007.
Sampdoriassa Serie A:ssa Ziegler teki ensiesiintymisensä Parmaa vastaan 18. helmikuuta 2007. Kaudeksi 2011–2012 hän siirtyi Juventukseen, jonne joukkue osti hänet neljän vuoden sopimuksella. Hän ei kuitenkaan päässyt pelaamaan Juventuksessa ainuttakaan virallista ottelua, vaan pelasi lainalla Fenerbahçessa, Lokomotiv Moskovassa ja Sassuolossa ennen kuin siirtyi Sioniin tammikuussa 2015.
Sveitsin maajoukkueessa Ziegler teki debyyttinsä 26. maaliskuuta 2005 MM-karsintaottelussa Ranskaa vastaan. Hän kuului Sveitsin joukkueeseen MM-kilpailuissa 2010 (pelasi kolme ottelua) ja 2014 (ei päässyt kentälle). Yhteensä Ziegler on edustanut Sveitsiä 35 maaottelussa.
Samettipunkit
Samettipunkit ("Trombidiidae") ovat erittäin yleisiä punkkeja, jotka elävät maaperässä ja ruohossa. Niitä on lukuisia eri lajeja. Samettipunkkien nimi tulee niiden kirkkaan punaisesta väristä ja pienistä karvoista, jotka antavat niille samettimaisen ulkonäön.
Samettipunkkien punainen väri on varoitusväri, joka kertoo niiden pahasta mausta.
Samettipunkkien nymfit ovat parasiitteja, kuoriutumisen jälkeen ne kiipeävät ohikulkevaan hämähäkkiin tai hyönteiseen ja imevät tästä verta. Samettipunkit ovat hitaasti liikkuvia, mutta ne syövät kokoonsa nähden paljon. Nuoret punkit metsästävät monta kertaa itsensä kokoisia saaliita, esimerkiksi heinäsirkkoja. Samettipunkit eivät yleensä tapa hyönteistä, vaan pudottautuvat jonkin ajan kuluttua pois. Ne syövät myös hyönteisten munia. Tämän jälkeen ne asettuvat maaperään ja muuntuvat aikuisiksi. Samettipunkit eivät ole minkäänlainen uhka ihmisille.
Mors Principium Est
Mors Principium Est () on suomalainen Porissa 1999 perustettu melodista death metalia soittava yhtye. Mors Principium Estin perustivat Jori Haukio, Jarkko Kokko ja Toni Nummelin. Myöhemmin samana vuonna yhtyeeseen liittyi vielä Mikko Sipola. Jori toimi soolokitaristina ja laulajana, Jarkko kitaristina, Mikko rumpalina ja Toni kosketinsoittajana.
Vuoden 2000 alussa Haukio kuitenkin kyllästyi laulamiseen ja halusi keskittyä vain kitaran soittoon, joten yhtye tarvitsi uuden laulajan. Ville Viljanen otti yhteyttä Mors Principium Estiin ja koelaulujen jälkeen hänet valittiin uudeksi laulajaksi. Ensimmäinen demo äänitettiin ilman basistia, mutta kun levy-yhtiö Listenable Records kiinnostui yhtyeestä, oli tärkeää löytää uusi bassonsoittaja. Vuonna 2001 yhtyeeseen liittyi basisti Teemu Heinola. Vuotta, kahta demoa ja muutamaa keikkaa myöhemmin työ kuitenkin palkittiin ja Listenable Records tarjosi kolme albumia sisältävän sopimuksen. Ensimmäisen "Inhumanity"-albumin äänitys ja miksaus tapahtui Suomessa Tico Tico Studiolla joulukuussa 2002, ja se masteroitiin Finnvox-studiolla tammikuussa 2003. Levy julkaistiin samana keväänä.
Toinen albumi "The Unborn" tehtiin samoilla studioilla kuin debyyttilevykin ja se julkaistiin keväällä 2005 lukuun ottamatta Yhdysvaltoja, missä julkaisu tapahtui vuoden lopussa.
Kolmas albumi "Liberation = Termination" äänitettiin useassa paikassa ympäri Suomea, ja se masteroitiin Kaliforniassa. Albumi julkaistiin 27. maaliskuuta 2007.
Sahan presidentti
Sahan presidentti on Venäjän federaatioon kuuluvan Sahan tasavallan valtionpäämies ja korkein virka-asema. Sahan presidentin virkakausi on viisi vuotta. Presidentti johtaa hallitusta ja valitsee pääministerin. Varapresidenttinä toimii pääministeri.
Sahan presidentti valittiin vuosina 1991, 1996 ja 2002 suoralla kansanvaalilla. Jos kukaan ei saanut yli puolia ääniä ensimmäisellä kierroksella, järjestettiin toinen kierros kahden eniten ääniä saaneen ehdokkaan kesken. Vuonna 2004 Venäjän federaatiossa säädettiin laki, jonka mukaan tasavallan parlamentti valitsee presidentin Venäjän federaation presidentin antaman esityksen perusteella.
Sahan tasavallan presidentin virka perustettiin vuonna 1991 ja 20. joulukuuta samana vuonna pidetyn presidentin vaalin ensimmäisellä kierroksella presidentiksi valittiin Sahan tasavallan korkeimman neuvoston puheenjohtaja Mihail Nikolajev. Korkeimman neuvoston puheenjohtaja oli siihen asti ollut Sahan tasavallan korkein virka-asema.
Nikolajev valittiin toiselle kaudelle 22. joulukuuta 1996 pidetyn presidentinvaalin ensimmäisellä kierroksella. Nikolajev sai 60 prosenttia äänistä, voittaen A. Aleksejevin, joka sai 26,1 prosenttia äänistä.
Sahan tasavallan kolmansissa presidentinvaaleissa oli kaikkiaan kuusi ehdokasta. Vaalin ensimmäinen kierros pidettiin 23. joulukuuta 2001. Kukaan kuudesta ehdokkaasta ei saanut yli puolia äänistä, joten järjesttiin toinen kierros. Toiselle kierrokselle pääsivät ensimmäisellä kierroksella eniten ääniä saaneet Vjatšeslav Štyrov ja Fedot Tumusov. Vaalin toinen kierros pidettiin 13. tammikuuta 2002 ja presidentiksi valittiin Vjatšeslav Štyrov, joka sai 59,2 prosenttia äänistä. Tumusov sai 34,6 prosenttia äänistä.
Vuonna 2006 Sahan presidenttiä ei valittu suoralla kansanvaalilla, kuten aikaisemmin, vaan valinnan teki vuonna 2004 säädetyn Venäjän federaation lain mukaan Sahan parlamentti, Venäjän federaation presidentin antaman esityksen pohjalta. Venäjän federaation presidentti Vladimir Putin antoi 28. marraskuuta 2006 Sahan parlamentille esityksen, jonka mukaan Vjatšeslav Štyrov valittaisiin toiselle kaudelle. Sahan parlamentti, Il Tumen, hyväksyi esityksen 7. joulukuuta 2006 äänin 60 – 3, yhden äänestäessä tyhjää. Štyrov erosi tehtävästään kesken kauden 31. toukokuuta 2010, jolloin virkaa tekeväksi presidentiksi nimitettiin silloinen pääministeri Jegor Borisov. Borisov valittiin Sahan presidentiksi 9. kesäkuuta 2010 Il Tumenin hyväksyessä Venäjän presidentin esityksen asiasta äänin 61–2 ja hän astui virkaansa 17. kesäkuuta 2010.
Inhumanity
Inhumanity on Mors Principium Estin vuonna 2003 julkaistu ensimmäinen studioalbumi. Se uudelleenjulkaistiin vuonna 2006, uudelleenjulkaisussa on erilainen kansi ja kolme bonuskappaletta.Japanin bonuskappale
Vuoden 2006 uudelleenjulkaisu
Alppihiihto talviolympialaisissa 1972
XI talviolympialaisissa Sapporossa vuonna 1972 alppihiihto oli kahdeksatta kertaa olympialaisten ohjelmassa. Alppihiihdossa järjestettiin kuusi kilpailutapahtumaa: pujottelu, suurpujottelu ja syöksylasku sekä miehillä että naisilla.
Viktor Malmberg
Nils Viktor Albin Malmberg (20. kesäkuuta 1867 Uusikaarlepyy – 30. lokakuuta 1936 Helsinki) oli suomalainen kuvanveistäjä.
Malmbergin aihevalinnoissa ja muodon käsittelyssä oli aluksi vaikutteita hänen opettajaltaan Robert Stigelliltä. Hänen parhaina teoksinaan pidetään C. E. Sjöstrandin marmorista rintakuvaa vuodelta 1894 ja "Vedenkantajaa" (1924).
Malmberg oli eritoten pedagogi ja hän tekikin pitkän päivätyön oman alansa opettajana Suomen Taideyhdistyksen piirustuskoulussa, Teknillisessä korkeakoulussa ja Taideteollisen keskuskoulussa, joissa hän opetti kolmen vuosikymmenen ajan.
Malmberg debytoi Suomen Taiteilijain näyttelyssä vuonna 1895. Hän opiskeli Taideteollisessa keskuskoulussa Robert Stigellin johdolla vuosina 1890–1892 ja 1902, lisäksi hän opiskeli ajan tavan mukaan myös ulkomailla Académie Julianissa ja Scuola Liberassa Firenzessä 1890-luvulla.
The Unborn (albumi)
The Unborn on vuonna 2005 julkaistu Mors Principium Est -yhtyeen toinen albumi.
Set
Set (vanhassa Raamatun käännöksessä Seet, , ) on Vanhan testamentin Ensimmäisessä Mooseksen kirjassa Aadamin ja Eevan kolmas poika, ja Kainin ja Abelin veli. Hän oli näiden ohella ainoa nimeltä mainittu Aadamin ja Eevan lapsista. Ensimmäisen Mooseksen kirjan mukaan Set syntyi sen jälkeen, kun Kain oli surmannut Abelin, ja Eeva uskoi Jumalan suoneen hänet korvaukseksi Abelin sijaan. Kun Set oli elänyt 105 vuotta, hän sai pojan nimeltä Enos. Myöhemmin hän sai lisää poikia ja tyttäriä. Raamatun mukaan Set eli kaikkiaan 912 vuotta, eli hän olisi kuollut 18 vuotta nuorempana kuin isänsä Aadam.
Setiläiset gnostilaiset kunnioittivat Setiä ja katsoivat hänen olleen jumalallinen inkarnaatio, joka välitti Aadamilla olleen tiedon todellisesta Jumalasta ihmiskunnalle. Tämän vuoksi "Setin jälkeläiset" katsoivat olevansa joukko ylempiä valittuja ihmiskunnan joukossa. Set esiintyy useissa gnostilaisissa kirjoituksissa, esimerkiksi "Johanneksen salaisessa kirjassa". Hänen mukaansa on nimetty mm. kirjoitukset "Setin kolme kivitaulua" ja "Suuren Setin toinen opetus".
Sinitoukohärkä
Sinitoukohärkä ("Meloe violaceus") on 1,5–4 cm pitkä kovakuoriainen. Aikuiset yksilöt käyttävät ravintonaan kasveja.
Sinitoukohärkä on teräksensininen kovakuoriainen, jonka ruumis on pehmeä ja kiiltävä. Sen peitinsiivet ovat vain pienet lehtimäiset levyt takaruumiin etureunassa. Naaraan takaruumis on pullea. Häirittynä toukohärkien reisinivelistä tihkuu keltaista kantaridiini-myrkkyä (engl. cantharidin, CHO, CAS 56-25-7).
Sinitoukohärän munista syntyy "triunguliinitoukkia", jotka kiipeävät kasveille, josta nappaavat kyydin erakkomehiläispesään, jossa ne loisivat syömällä mehiläisen munia ja toukkia ja hunajaa.
Luettelo Ranskan avointen miesten nelinpelin voittajista
Tämä on luettelo Ranskan avoimen tennisturnauksen miesten nelinpelin voittajista.
Floridanhylje
Floridanhylje ("Monachus tropicalis") on todennäköisesti sukupuuttoon kuollut hyljelaji, joka eli Karibianmerellä ja Meksikonlahdella.
Floridanhyljeuros oli noin 2,2–2,4 metriä pitkä ja se painoi jopa 200 kg. Yleisväriltään hylkeet olivat ruskeita ja vatsasta kellertävän vaaleita. Koiraat olivat naaraita hieman kookkaampia. Kuuttien arvellaan syntyneen noin metrin mittaisina ja painaneen vajaat 20 kg.
Floridanhyljeet viettivät suurimman osan ajastaan vedessä. Ne lepäilivät ja lisääntyivät suojaisilla kallioilla ja hiekkarannoilla. Hylkeet söivät äyriäisiä, tursaita, ankeriaita ja mahdollisesti koralliriutan kaloja. Muiden hylkeiden tapaan floridanhylje oli hidas liikkumaan maalla. Lajilta puuttui ihmispelko ja se päästi ihmisen melko lähelle, joten se oli helppo tappaa. Lajin elintavoista tiedetään varsin vähän, koska sitä ei ehditty tutkia kunnolla ennen sen häviämistä. Kuutit syntyivät todennäköisesti joulukuussa, koska jotkut siihen aikaan tapetut naaraat Yucatánilla kantoivat lähes syntymisvalmiita sikiöitä. Floridanhylkeen uskotaan eläneen keskimäärin noin 20-vuotiaaksi.
Kristoffer Kolumbus näki matkallaan floridanhylkeitä vuonna 1494 ja kutsui niitä merisusiksi.
Floridanhylkeiden kanta oli vielä elinvoimainen joitain vuosisatoja sitten, mutta se romahti pyynnin vuoksi 1900-lukuun mennessä. Floridanhylkeitä saatettiin saada saaliksi kerralla jopa sata yksilöä. Viimeinen havainto hylkeestä Yhdysvalloissa oli vuonna 1932 Texasista. Viimeinen varmistettu havainto floridanhylkeestä tehtiin 1952, jolloin pieni hyljeryhmä nähtiin Jamaikalla lähellä Seranilla Bankia. Tämän jälkeen lajista ei ole tehty varmistettuja havaintoja.
Barbelo
Barbelo on gnostilainen termi, joka viittaa useissa setiläisen kosmogonian mytologioissa Jumalan ensimmäiseen emanaatioon. Barbeloon viitataan myös nimityksillä ”Äiti-Isä” (mikä vihjaa hänen androgyynisyydestään), ”ensimmäinen ihminen”, ”Pyhä Henki”, ”kolminkertaisesti maskuliininen”, ”androgyyni, jolla on kolme nimeä” ja ”ikuinen olento näkymättömien joukossa”.
Parhaan kuvan setiläisestä niin sanotusta klassisesta gnostilaisesta luomismyytistä ja samalla Barbelon ilmaantumisesta ja asemasta antaa "Johanneksen salainen kirja". Sen mukaan Barbelosta tuli ”kaikkeuden kohtu, sillä hän oli ensimmäinen kaikista”. Barbelon emanaation on ajateltu toimineen jumaluuden välittävänä luovana piirteenä, koska gnostilaisuudessa Korkeimman Jumalan täydellisyyttä, tavoittamattomuutta ja liikkumattomuutta korostetaan, eikä sen katsota olevan aktiivisesti osallisena luomisessa.
Jus ad bellum
Jus ad bellum (latinaa, tarkoittaa "oikeutettua sotaa") on käsite, jolla kuvataan kriteerejä, jotka tulee täyttää ennen sodan aloittamista, jotta sota olisi oikeutettu.
Jus ad bellum -sääntöjen kohteina ovat valtioiden päämiehet, koska poliittiset johtajat aloittavat sodat ja ovat niistä vastuussa. Rikkoessaan sääntöjä he syyllistyvät sotarikokseen. Sota on oikeutettu vain, jos se täyttää kaikki seuraavat kuusi vaatimusta:
1) Oikeutettu peruste, esimerkiksi itsensä tai muiden puolustaminen ulkoista hyökkäystä vastaan tai väärintekijöiden rankaiseminen; lyhyesti sanoen: aggression vastustaminen. Aggressio on epäoikeutettua väkivaltaa, koska se rikkoo kohteena olevien oikeuksia. Valtiolla, joka kunnioittaa kansalaistensa ihmisoikeuksia on oikeus poliittiseen suvereniteettiin ja alueelliseen koskemattomuuteen. Sillä on myös oikeus aseellisesti puolustaa näitä oikeuksia ja kansalaistensa ihmisoikeuksia. Muilla valtioilla on oikeus liittyä uhrin puolelle sotaan.
2) Oikea tarkoitus on taistelua juuri tuon oikeutetun perusteen puolesta. Tämän täytyy olla valtion todellisena motiivina. Epäoikeutetut sivutavoitteet kuten valta, maan anastaminen, kosto tai etninen viha eivät tule kysymykseenkään.
3) Oikea auktoriteetti ja julkistaminen merkitsevät että:
4) Sodan on oltava viimeinen keino, johon valtio turvautuu käytyään läpi kaikki todennäköiset rauhanomaiset vaihtoehdot konfliktin ratkaisemiseksi (kuten diplomaattiset neuvottelut). Sodan täytyy olla ainoa järkevä vaihtoehto.
5) Onnistumisen todennäköisyys merkitsee, että sodalla on odotettavasti merkittävä vaikutus tilanteeseen. Tarpeetonta väkivaltaa on vältettävä.
6) Suhteellisuus merkitsee, että valtion täytyy ennen sodan aloittamista punnita odotettavissa olevat yleisesti hyvät seuraukset (kuten oikeutetun perusteen turvaaminen) sekä odotettavissa olevat yleisesti pahat seuraukset (kuten miestappiot). Toimintaa voidaan jatkaa vain, jos hyödyt ovat kustannusten arvoiset.
Ensimmäiset kolme ehtoa ovat velvollisuuseettiset. Seuraavat kolme ovat seurauseettisiä. Nämä kuusi vaatimusta ovat täysin oikeutetun sodan erikseen välttämättömät ja yhdessä riittävät ehdot. Oikeutus joko on täydellinen, tai sitä ei ole ollenkaan. Periaatteena "kaikki tai ei mitään".
Saamen lippu
Saamen lippu on saamelaisten kansallisuuden tunnus, joka virallistettiin vuonna 1986. Lipussa on kaksivärinen ympyrä, jonka sininen osa kuvaa kuuta ja punainen osa aurinkoa. Lipun värit tulevat saamelaisten kansan- ja kansallispuvussa gaktissa käyttämistä väreistä.
Lipun kuva-aihe tulee noitarummusta ja Ruotsin saamelaisen Anders Fjellnerin runosta "Biejjie-baernie" eli "Auringonpojat". Runossaan Fjellner kuvaa saamelaisia auringon pojiksi ja tyttäriksi.
Ensimmäinen ehdotus saamelaisten lipusta tuli taiteilija Synnøve Persenilta vuonna 1977. Persenin lippua, joka oli kolmivärinen ja ilman ympyrää, käyttivät ensimmäistä kertaa Alattio-Kautokeinon vesivoimalan ja padon vastustajat.
Saamelaisneuvosto käynnisti suunnittelukilpailun, jonka voitti taiteilija Astrid Båhl. Lippu hyväksyttiin Åressa pidetyssä saamelaisten 13. pohjoismaisessa konferenssissa 15. elokuuta 1986. Samassa konferenssissa hyväksyttiin myös "Sámi soga lávlla" (Saamen suvun laulu) -runon käyttö saamelaisten kansallislauluna.Saamen lippua käytetään kuten Suomen lippua. Sillä voi juhlistaa perhetapahtumia tai suruliputtaa. Saamelaisalueen viranomaiset ja yhteisöt, kuten seurakunnat, liputtavat sekä Saamen että Suomen lipuilla.
Kristus Vapahtajan katedraali (Moskova)
Kristus Vapahtajan katedraali () on suuri ortodoksinen kirkkorakennus Moskovan keskustassa Venäjällä. Se sijaitsee lähellä Kremliä Moskvajoen rannalla. Katedraali on maailman suurimpia ortodoksisia kirkkorakennuksia ja se edustaa uusbysanttilaista tyyliä. Alkuperäisen kirkon rakentaminen aloitettiin 1830-luvulla. Neuvostoliiton aikana vuonna 1931 kirkko tuhottiin täysin, mutta se rakennettiin uudestaan alkuperäisen mukaiseksi 1990-luvulla.
Isänmaallisen sodan jälkeen 1812 virisi ajatus pystyttää uusi kirkko Moskovaan Napoleonista saadun voiton kunniaksi. Aleksanteri I:n käskystä Moskovan Varpusvuorille alettiin rakentaa uusklassista kirkkoa, mutta perustusten sortumisen vuoksi työt keskeytettiin ja uusi kutsukilpailu aloitettiin. Uuden keisarin myötä arkkitehtuurin valtasuuntakin vaihtui perinteisempään. Keisari Nikolai I uskoi kirkon rakentamisen 1830-luvulla arkkitehti Konstantin Tonille, jonka suunnittelema uusbysanttilainen luomus käytti esikuvanaan Konstantinopolin Hagia Sofian kirkkoa.
Nikolai I muurasi uuden kirkon peruskiven nykyiselle paikalle vuonna 1839, mutta rakennustyöt kestivät 44 vuotta, ja katedraali vihittiin vasta 1883 Aleksanteri III:n kruunajaisten yhteydessä. Jo ennen virallista vihkimistä kirkossa sai kantaesityksensä 20. elokuuta 1882 Pjotr Tšaikovskin kuuluisa Orkesterialkusoitto 1812. Kirkon kuoro oli aikoinaan maan parhaita, ja sen kuoronjohtajina toimivat säveltäjät Arhangelski ja Tšesnokov. Fjodor Šaljapin esiintyi hänkin katedraalissa.
Lokakuun vallankumouksen jälkeen Lazar Kaganovitšin johdolla 5. joulukuuta 1931 Moskovan suurin rakennus tuhottiin perustuksiaan myöten räjäyttämällä, koska sen paikalle kaavailtiin vielä suurempaa maamerkkiä - valtaisaa Neuvostojen palatsia. Kirkon esineistö ja osa koristelusta siirrettiin muualle ennen räjäytystä. Katedraalin ulkoseiniä koristaneet marmorireliefit varastoitiin Donskoin luostariin.
Neuvostojen palatsia ei koskaan toteutettu. Palatsin perustuksia varten tehtyyn monttuun avattiin 1960-luvun alussa maauimala ”Moskva”.
Venäjän ortodoksinen kirkko sai luvan rakentaa Kristus Vapahtajan katedraalin uudelleen entiselle paikalle vanhojen piirustusten mukaan helmikuussa 1990. 5. joulukuuta 1990 paikalle asetettiin symbolinen peruskivi ja 1992 perustettiin rahasto kirkon uudelleenrakennusta varten. Perustustyöt alkoivat syksyllä 1994, alakirkko (Kristuksen kirkastuksen kirkko) valmistui 1996 ja valmis katedraali vihittiin käyttöön 19. elokuuta 2000.
Ennallistamisesta vastasi aluksi restauraattori Aleksei Denisov, mutta vastuu siirtyi myöhemmin kuvanveistäjä Zurab Tseretelille, joka lisäsi kirkon kivijalan yläpuolelle kiistellyt pronssiset reliefit (niitä ei alkuperäisessä ollut). Kirkon sisätilan freskokoristelu on sekin saanut osakseen kritiikkiä. Rakentamisen aikataulu oli hämmästyttävän nopea, vaikka hanketta vaivasivat syytökset väärinkäytöksistä. Uusi katedraali ei juridisesti kuulu Moskovan patriarkaatille, vaan kaupunginhallitukselle.
Boris Jeltsin, Venäjän ensimmäinen presidentti, siunattiin Kristus Vapahtajan katedraalissa 25. huhtikuuta 2007, jonka jälkeen hänet haudattiin Moskovan Novodevitšin hautausmaalle.
Mirnyin piiri
Mirnyin piiri (, ) on paikallinen itsehallintoalue Viljuin yläjuoksulla Sahan tasavallan länsiosassa Venäjällä. Se rajoittuu pohjoisessa Olenjokin kansalliseen piiriin, idässä Njurban ja Suntarin uluseihin, etelässä Lenskin piiriin ja lännessä Sahan naapurialueisiin Krasnojarskin aluepiiriin ja Irkutskin alueeseen.
Mirnyin piirin keskus on Mirnyin kaupunki. Piirissä on yhdeksän kuntaa ja kolme maalaiskuntaa, niissä yhteensä 14 asutuskeskusta.
Kaupunkikunnat:
Maalaiskunnat:
Mirnyin piirissä louhitaan timantteja ja alueen halki virtaavassa Viljuijoessa on vesivoimaloita. Piirin pinta-ala on 165 800 km² ja vuonna 1995 uluusin asukasluku oli 93 200.
Alppihiihto talviolympialaisissa 1976
XII talviolympialaisissa Innsbruckissa vuonna 1976 alppihiihto oli yhdeksättä kertaa olympialaisten ohjelmassa. Alppihiihdossa järjestettiin kuusi kilpailutapahtumaa: pujottelu, suurpujottelu ja syöksylasku sekä miehillä että naisilla.
NHL-kausi 1998–1999
Kausi 1998–99 oli National Hockey Leaguen historian 82. kausi. Sen aikana 27 joukkuetta pelasi kukin 82 runkosarjaottelua. Dallas Stars voitti lopulta Stanley Cupin kukistettuaan loppuottelussa Buffalo Sabresin. Ensimmäisen kerran jaettiin myös Maurice 'Rocket' Richard Trophy palkinnoksi kauden parhaalle maalintekijälle. Sen sai Teemu Selänne. Saman palkinnon olisi aikanaan saanut myös Suomen Jari Kurri voitettuaan maalipörssin kaudella 1985–86.
Lisäksi kausi muistetaan legendaarisen Wayne Gretzkyn uran päätöskautena. Hän pelasi tuolloin New York Rangersin joukkueessa.
"Lyhenteiden selitys: O = Ottelut, M = Maalit, S = Syötöt, P = Pisteet"
Vuoden 1999 Stanley Cup -loppuottelusarjassa Dallas Stars kukisti Buffalo Sabresin otteluvoitoin 4–2. Näin Dallas voitti ensimmäisen mestaruutensa.
NHL-kausi 1985–1986
NHL-kausi 1985–1986 oli järjestyksessään 69:s. 21 joukkuetta pelasi kukin 80 runkosarjaottelua. Tämän vuoden muutoksia oli uuden palkinnon lanseeraaminen, Presidents' Trophy, joka myönnetään jatkossa runkosarjassa eniten pisteitä tehneelle joukkueelle. Nyt tämän sai ensimmäisen kerran Edmonton Oilers. Kauden 1985–1986 mestari oli Montreal Canadiens, joka voitti loppuottelussa Calgary Flamesin.
Jari Kurri voitti maalipörssin, mutta Wayne Gretzky vei pistepörssin käsittämättömällä tuloksellaan.
"Merkinnät: O = Ottelut, V = Voitot, H = Häviöt, T = Tasapelit, += Tehdyt maalit, - = Päästetyt maalit, P = Pisteet, PIM = Joukkueen jäähyminuutit"
Hartford Whalers vs. Quebec Nordiques
"Hartford voitti paras viidestä -sarjan 3-0"
Boston Bruins vs. Montreal Canadiens
"Montreal voitti paras viidestä -sarjan 3-0"
New York Rangers vs. Philadelphia Flyers
"NY Rangers voitti paras viidestä -sarjan 3-2"
New York Islanders vs. Washington Capitals
"Washington voitti paras viidestä -sarjan 3-0"
Toronto Maple Leafs vs. Chicago Black Hawks
"Toronto voitti paras viidestä -sarjan 3-0"
St. Louis Blues vs. Minnesota North Stars
"St. Louis voitti paras viidestä -sarjan 3-2"
Vancouver Canucks vs. Edmonton Oilers
"Edmonton voitti paras viidestä -sarjan 3-0"
Winnipeg Jets vs. Calgary Flames
"Calgary voitti paras viidestä -sarjan 3-0"
Hartford Whalers vs. Montreal Canadiens
"Montreal voitti paras seitsemästä -sarjan 4-3"
New York Rangers vs. Washington Capitals
"New York Rangers voitti paras seitsemästä -sarjan 4-2"
Toronto Maple Leafs vs. St. Louis Blues
"St. Louis voitti paras seitsemästä sarjan 4-3"
Calgary Flames vs. Edmonton Oilers
"Calgary voitti paras seitsemästä -sarjan 4-3"
New York Rangers vs. Montreal Canadiens
"Montreal voitti paras seitsemästä -sarjan 4-1"
St. Louis Blues vs. Calgary Flames
"Calgary voitti paras seitsemästä -sarjan 4-3"
Montreal Canadiens vs. Calgary Flames
"Montreal voitti paras seitsemästä -sarjan 4-1"
Praesepe
Praesepe eli Seimi (M44, NGC 2632) on Kravun tähdistössä sijaitseva avoin tähtijoukko, jonka jo Aratos Solilainen mainitsi teoksessaan "Fainomena" (Ilmiöt) ennen ajanlaskun alkua. Se sijaitsee 600 valovuoden päässä Maasta ja sisältää noin 350 tähteä.
Praesepe näkyy Suomessa syyskuusta huhtikuuhun kohoten etelässä noin 50 asteen korkeudelle. Sen näennäinen kirkkaus on +3.1, joten se on yksi kirkkaimmista tähtijoukoista ja siten paljain silmin havaittavissa.
Luettelo Ranskan avointen naisten nelinpelin voittajista
Tämä on luettelo Ranskan avoimen tennisturnauksen naisten nelinpelin voittajista.
Messier 30
Messier 30 (M30, NGC 7099) on Kauriin tähdistössä sijaitseva pallomainen tähtijoukko, jonka Charles Messier löysi ja lisäsi luetteloonsa vuonna 1764. Joukko sijaitsee noin 26 000 valovuoden päässä Maasta, ja sen ikä on noin 10-13 miljardia vuotta.
M30:n suhteellinen kirkkaus on 7.5, joten sen näkemiseen tarvitaan kiikari.
SEDSin Messier -sivut M30:stä
Luettelo Ranskan avointen sekanelinpelin voittajista
Tämä on luettelo Ranskan avoimen tennisturnauksen sekanelinpelin voittajista.
Messier 32
Messier 32 (M32, NGC 221) on Andromedan tähdistössä sijaitseva pieni elliptinen galaksi, jonka Guillaume Le Gentil löysi vuonna 1749. Se sijaitsee 2,65 miljoonan valovuoden päässä Maasta ja on läpimitaltaan noin 6 500 valovuotta. Galaksi on tunnetun Andromedan galaksin satelliittigalaksi.
Messier 34
Messier 34 (M34, NGC 1039) on Perseuksen tähdistössä sijaitseva avoin tähtijoukko, jonka Giovanni Batista Hodierna löysi ennen vuotta 1654. Charles Messier lisäsi sen luetteloonsa vuonna 1764. Se sijaitsee 1 400 valovuoden päässä Maasta ja on läpimitaltaan noin seitsemän valovuotta.
Paljaalla silmällä kohde erottuu vain erityisen hyvissä olosuhteissa, kaukana kaupungin valoista. Kiikareilla se näkyy hyvin.
SEDSin Messier -sivut M34:stä
Troijan Helena
Troijan Helena voi tarkoittaa ainakin seuraavia:
Messier 35
Messier 35 (M35, NGC 2168) on Kaksosten tähdistössä sijaitseva avoin tähtijoukko.
SEDSin Messier -sivut M35:stä
Taivaanekvaattori
Taivaanekvaattori on maapallon päiväntasaajan kuvitteellinen jatke avaruudessa. Se jakaa taivaankannen pohjoiseen ja eteläiseen puoliskoon. Maapallon akselikallistuman takia taivaanekvaattori on noin 23,5° inklinaatiossa ekliptikaan nähden.
Lähellä ekvaattoria sijaitsevat taivaankohteet näkyvät kaikkialla maailmassa. Huippukohdassaan ne ovat kuitenkin tropiikissa.